Suomen Näytelmäkirjailijat ja Käsikirjoittajat

Suomen Näytelmäkirjailijat ja Käsikirjoittajat – Finlands Dramatiker och Manusförfattare ry eli Sunklo (vuoteen 2012 "Suomen Näytelmäkirjailijaliitto – Finlands Dramatikerförbund r.y.") on kirjailijoiden perustama yhdistys, joka on toiminut vuodesta 1921. Yhdistyksessä on yli 600 jäsentä, jotka kirjoittavat näytelmiä ja elokuva-, televisio- ja kuunnelmakäsikirjoituksia. Jäsenistöön kuuluu suomen- ja ruotsinkielisiä kirjailijoita.
Yhdistyksen myöntämät palkinnot ja tunustukset.
Kiitos kotimaisesta näytelmästä -tunnustus.
Vuodesta 1975 lähtien Suomen Näytelmäkirjailijat ja Käsikirjoittajat ry on luovuttanut Kiitos kotimaisesta näytelmästä -tunnustuksen teatterille, jonka ohjelmistossa on ollut paljon kotimaisia näytelmiä. Viime vuosina adressin ovat voineet saada myös tahot tai hankkeet, jotka ovat merkittävästi edistäneet kotimaisen näytelmän asemaa. Suomen Näytelmäkirjailijat ja Käsikirjoittajat ry:n hallitus päättää tunnustuksen myöntämisestä vuosittain.
Lea-palkinto.
Lea-palkinto on merkittävä kotimainen näytelmäkirjallisuuspalkinto. Suomen Näytelmäkirjailijat ja Käsikirjoittajat ry on jakanut näytelmäkirjailijoille suunnattua Lea-palkintoa vuodesta 1985 lähtien. Palkinto myönnetään tekstin, ei esityksen perusteella näytelmäkirjailijalle vuoden ansioituneesta näytelmäteoksesta. Lea-palkinnolla pyritään tuomaan tunnustusta uudelle draamalle ja näkyvyyttä kotimaisille tekijöille. Se on ainoa suomalainen näytelmäkirjallisuuspalkinto ohella.
Palkinnon ehdokkaiksi voivat asettua kaikki kantaesitetyt kotimaiset näytelmät, jotka ovat saaneet ensi-iltansa suomalaisessa ammattiteatterissa suomen, ruotsin tai saamen kielellä. Mikäli kyseessä on dramatisointi, teos voidaan hyväksyä ehdokkaaksi, jos alkuperäisteoksen tekijä on kirjoittanut itse teoksensa näytelmäksi tai ollut kirjoittavana osapuolena mukana teoksen dramatisoinnissa. 
Lea-palkinto jaetaan aina edellisenä vuonna kantaesitetylle näytelmälle. Kolmihenkinen asiantuntijaraati päättää finalistit ja voittajan. Suomen Näytelmäkirjailijat ja Käsikirjoittajat ry nimittää raadin virkaan uudet toimijat vuosittain.
Lea-palkinnon arvo on 5 000 euroa ja se rahoitetaan maksamista tekijänoikeuskorvauksista. Näytelmäkirjallisuuden Lea-palkinto on saanut nimensä Aleksis Kiven kirjoittaman näytelmän "Lea" mukaan, joka oli ensimmäinen kantaesitetty suomenkielinen näytelmä. 
Elokuva-Sylvi- ja TV-Sylvi-palkinto.
Vuodesta 2011 alkaen Suomen Näytelmäkirjailijat ja Käsikirjoittajat ry on jakanut Sylvi-palkinnon ansioituneelle elokuvakäsikirjoitukselle. Vuodesta 2021 lähtien Sylvi-palkinto on jaettu sekä ansioituneelle elokuvan että sarjan käsikirjoitukselle. Palkittava teos voi olla pitkän näytelmäelokuvan, televisioelokuvan tai sarjan käsikirjoitus, ja se myönnetään käsikirjoittajalle ansioituneesta käsikirjoituksesta kirjoitetun tekstin perusteella. Palkinnon myötä yhdistys haluaa edistää kotimaisen käsikirjoittamisen näkyvyyttä ja ammattiarvostusta. 
Lea-palkinnosta poiketen Sylvi-kilpailuun osallistutaan saman vuonna ensi-iltansa saaneilla ja saavilla teoksilla. Finalistikäsikirjoitukset päättää vuosittain vaihtuva esiraati. TV-Sylvin esiraati koostuu neljästä ja Elokuva-Sylvin esiraati kolmesta asiantuntijajäsenestä. Lopullisen valinnan tekee ns. diktaattori, jonka roolissa nähdään vuosittain vaihtuva taidealan vaikuttaja.
Sylvi-palkinto on Lea-palkinnon sisarpalkinto. Palkinto on nimetty ensimmäisen suomalaisen pitkän näytelmäelokuvan Sylvin (1913) mukaan. Molempien palkintojen rahallinen arvo on 2500 euroa ja ne rahoitetaan Kopioston keräämistä tekijänoikeuskorvauksista.
Nuoren näytelmäkirjailijan Origo-palkinto.
Suomen Näytelmäkirjailijat ja Käsikirjoittajat ry jakaa vuosittain Nuoren näytelmäkirjailijan Origo-palkinnon nuorelle ja lupaavalle näytelmäkirjailijalle. 
Origo-palkinto myönnetään ammatillisen uran alkuvaiheessa olevalle näytelmäkirjailija, joka on tehnyt uteliaisuutta herättäviä kirjallisia avauksia. Palkinnon tarkoituksena on tukea nuoren tekijän kehittymistä sekä rohkaista tekemään jatkossakin omaäänistä näyttämötaidetta. Origo-palkinto on taiteellisin perustein myönnettävä tunnustus, joka voidaan myöntää samalle henkilölle vain kerran. 
Palkinnon arvo on 8000 euroa, ja sen saajasta päättää Suomen Näytelmäkirjailijat ja Käsikirjailijat ry:n hallituksen nimeämä kolmihenkinen palkintolautakunta. Jatkuvuuden mahdollistamiseksi lautakunnan jäsenet sitoutuvat työhönsä 3–5 vuodeksi. 
Vuonna 2024 lähtien palkintolautakunnassa toimivat näytelmäkirjailija ja dramaturgi Marie Kajava, vapaa kirjoittaja ja teatterialan vaikuttaja Hanna Helavuori sekä Suomen Näytelmäkirjailijat ja Käsikirjoittajat ry:n näytelmä- ja sopimuskoordinaattori Mika Vainio. 
Palkinnon mahdollistaa Keele-säätiö, joka tukee nuoria kotimaisia taiteilijoita monilla eri taiteenaloilla, kuten elokuvakäsikirjoittamisessa, esitystaiteessa, kuvataiteessa, tanssitaiteessa ja runoudessa. 
"Origo" tarkoittaa latinan kielessä alkua ja syntymää, kaiken alkupistettä. Palkinnon nimi kuvastaa uransa alkumetreillä olevaa näytelmäkirjailijaa, joka ehdottaa uudenlaista näyttämöllä tapahtuvaa ajattelua. Origosta on mahdollista jatkaa mihin tahansa suuntaan, sillä se edustaa rajoittamatonta potentiaalia ja luovuuden alkulähdettä. Origosta nouseva näytelmäkirjailija on valmis haastamaan perinteet, kokeilemaan uusia ideoita ja rikkomaan rajoja.
Kollega-palkinnot: Vuoden elokuvakäsikirjoittaja ja Vuoden TV-käsikirjoittaja.
Suomen Näytelmäkirjailijat ja Käsikirjoittajat ry ja yhdistyksen alla toimiva käsikirjoittajien kollegayhteisö Käsikirjoittajien Kilta jakavat vuosittain kollegatunnustuksen Vuoden elokuvakäsikirjoittaja ja Vuoden TV-käsikirjoittaja. Tunnustus myönnetään yhdistyksen jäsenten ehdotusten ja äänestyksen perusteella Audiovisuaalisen alan tekijät AVATE ry:n vuosijuhlassa.
Vuoden käsikirjoittaja tunnustusta on jaettu vuodesta 2022. Vuonna 2025 tunnustus päätettiin jakaa sekä elokuva- että TV-käsikirjoittajalle.
Näytelmäkirjasto Näytelmät.fi.
Yhdistys ylläpitää suomalaisen näytelmäkirjallisuuden sähköistä kirjastotietokantaa Näytelmät.fi. Palvelussa on teatterintekijöiden luettavissa lähes 6000 tekstiä.